b'\n_START_ARTICLE_\nAntic Hostal Pessets\n_START_SECTION_\nDescripci\xc3\xb3\n_START_PARAGRAPH_\nL\'Hostal Pessets fou el primer establiment hoteler amb un cert caire "modern" de tot el Pallars Sobir\xc3\xa0. Fundat vers els anys vint per "lo Pepe de Pessets", actualment el regenta la mateixa fam\xc3\xadlia, per\xc3\xb2 han traslladat l\'establiment a un edifici a l\'eixample de Sort, m\xc3\xa9s espai\xc3\xb3s i prove\xc3\xaft amb els elements moderns per donar confort als visitants._NEWLINE_T\xc3\xa9 dues fa\xc3\xa7anes, l\'occidental, amb vistes al carrer Major, i l\'oriental, m\xc3\xa9s assolellada, a la carretera de Pobla de Segur a Esterri i la Vall d\'Aran._NEWLINE_L\'edifici antic t\xc3\xa9 una planta baixa i tres pisos. La major part de la planta baixa era una gran sala destinada a caf\xc3\xa8, il\xc2\xb7luminada per dues \xc3\xa0mplies vidrieres pel costat de llevant. En els tres pisos de la fa\xc3\xa7ana est s\'obren dos parells de balcons prove\xc3\xafts de baranes de guix que tracen intricades formes geom\xc3\xa8triques o d\'inspiraci\xc3\xb3 vegetal.\n_START_SECTION_\nHist\xc3\xb2ria\n_START_PARAGRAPH_\nEs poden observar certes difer\xc3\xa8ncies entre l\'ala meridional i la septentrional que componen l\'edifici, degut al fet que la primera, m\xc3\xa9s acurada a la seva ornamentaci\xc3\xb3, fou constru\xc3\xafda uns quants anys abans que la segona._NEWLINE_Aix\xc3\xad, mentre les balconades de l\'ala meridional tenen forma arrodonida, les vidrieres de la planta baixa mostren arcs en cortina._NEWLINE_Tamb\xc3\xa9, en general, els elements decoratius s\xc3\xb3n m\xc3\xa9s elaborats a l\'ala meridional i les dimensions de les obertures s\xc3\xb3n lleugerament diferents.'